Vrystaat-tiener by kêrel se huis verkrag, vermoorArgieffoto Ao. Malebo Khosano, woordvoerder van die polisie, het gesê die voorval het omstreeks 02:00 Donderdagoggend plaasgevind. Die meisie het by haar 16-jarige kêrel se huis oornag toe hulle deur drie gewapende mans aangeval is. Die kêrel se 14-jarige broer was ook in die huis. “Die verdagtes het geld gesoek en terwyl twee van die mans die huis deursoek het, het ŉ derde man die meisie verkrag,” het Khosano gesê. Die mans het die kêrel en sy broer met pangas aangeval voor hulle met geld, ŉ DVD-speler, selfone en skoene gevlug het. “Die verdagtes het egter kort hierna teruggekeer en aan die meisie gevra of sy hulle ken. Sy het ‘nee’ geantwoord waarna een van die mans haar in die kop geskiet het. Sy is op slag dood.” Volgens Khosano is die drie verdagtes steeds soek. Die polisie ondersoek ŉ saak van moord, verkragting en roof.